ITHOMO RĨA 6
Kũnyitanĩra na Akristiano Arĩa Angĩ Gũtũgunaga Atĩa?
O na tũngĩbatara gũtuĩkania mũtitũ mũtumanu kana kũũmĩrĩria rĩera iritũ, no tũthiaga mĩcemanio-inĩ iitũ ya Gĩkristiano tũtegũtĩrĩria. Hihi Aira a Jehova merutanagĩria ũguo nĩkĩ kũnyitanĩra na athathaiya arĩa angĩ, o na marĩ na mĩtangĩko ya ũtũũro na mĩnoga ya wĩra?
Nĩ ũteithio harĩ ithuĩ. ‘Nĩ twĩciranagiei,’ ũguo nĩguo mũtũmwo Paulo aandĩkire akĩaria ũhoro wa arĩa tũnyitanagĩra nao kĩũngano-inĩ. (Ahibirania 10:24) Ũguo nĩ kuuga, “gwĩciria ũhoro wa mũndũ na kinyi,” kana kũmenyana ithuĩ ene. Kwoguo, ciugo icio cia mũtũmwo Paulo itwĩkĩraga ngoro twĩciragie arĩa angĩ. Rĩrĩa twamenyana na famĩlĩ ingĩ cia Gĩkristiano, tũkoraga atĩ amwe ao manatooria mathĩna o ta marĩa tũrĩ namo na no matũteithie gũtooria o na ithuĩ.
Nĩ gũtũmaga tũgĩe na ũrata wa gũtũũra. Mĩcemanio-inĩ iitũ, arĩa tũcemanagia nao nĩ arata aitũ a hakuhĩ, to andũ tũmenyanĩte tu. Rĩmwe na rĩmwe-rĩ, nĩ tũhũthagĩra kahinda hamwe maũndũ-inĩ mega ma gwĩkenia. Hihi kũnyitanĩra ũguo gũkoragwo na ũguni ũrĩkũ? Nĩ twĩrutaga gũtĩana mũndũ na ũrĩa ũngĩ, na ũndũ ũcio nĩ wĩkagĩra wendo witũ hinya. Kwoguo, rĩrĩa arata aitũ magĩa na thĩna, nĩ tũkoragwo twĩhaarĩirie kũmateithia amu tũkoragwo tũgĩĩte na ũrata mũrũmu. (Thimo 17:17) Tũngĩnyitanĩra na andũ othe kĩũngano-inĩ giitũ, nĩ tuonanagia atĩ nĩ ‘tũramenyanĩrĩra’ kana tũkarũmbũyania.
Tũgũkũũria ũthuure arĩa mareka wendi wa Ngai matuĩke arata aku. No wone arata ta acio gatagatĩ-inĩ ka Aira a Jehova. Ndũgetĩkĩrie ũndũ o na ũrĩkũ ũkũgirie kũnyitanĩra na ithuĩ.
Kũnyitanĩra hamwe mĩcemanio-inĩ gũkoragwo na ũguni harĩ ithuĩ nĩkĩ?
Nĩ rĩ ũngĩenda gũceera kĩũngano-inĩ giitũ nĩguo ũmenyane na ithuĩ?
kik_Latn kik_Latn kik_Latn kik_Latn kik_Latn kik_Latn kik_Latn kik_Latn